A Bizottság 1209/2000/EK rendelete

(2000. június 8.)

az Európai Atomenergia-közösséget létrehozó szerződés 41. cikkében előírt közlemények megtételét érintő eljárások meghatározásáról

AZ EURÓPAI KÖZÖSSÉGEK BIZOTTSÁGA,

tekintettel az Európai Atomenergia-közösséget létrehozó szerződésre, és különösen annak 41. cikkére,

tekintettel Szerződés 41. cikkének megfelelően a Bizottsággal közlendő beruházási projektek meghatározásáról szóló, 1999. december 2-i 2587/1999/Euratom tanácsi rendelet [1] rendelkezéseire,

mivel:

a Bizottság kötelessége az, hogy a Szerződés IV. fejezete értelmében ráruházott feladat végrehajtásához szükséges mértékig eljárást határozzon meg a 41. cikk értelmében magánszemélyeket és vállalkozásokat terhelő, az új létesítményekhez, valamint a Tanács által meghatározott jellegre és méretre vonatkozó feltételeknek megfelelő kiegészítő létesítményekhez vagy átalakításokhoz kapcsolódó beruházási projektekre vonatkozó bejelentési kötelezettség teljesítésére,

ELFOGADTA EZT A RENDELETET:

1. cikk

Az új létesítményekhez, valamint, a jellegre és méretre vonatkozó feltételeknek megfelelő kiegészítő létesítményekhez vagy átalakításokhoz kapcsolódó, a 2587/1999/Euratom rendelet által meghatározott beruházási projekteket formanyomtatványon kell közölni a Bizottsággal, amely nyomtatvány mintája e rendelet mellékletében található.

2. cikk

A Szerződés 41. cikkében említett beruházási projekteknek a Bizottsággal való közlésére vonatkozó kötelezettség a Szerződés II. mellékletében felsorolt ipari tevékenységekkel foglalkozó magánszemélyekre és vállalkozásokra hárul a Közösségen belül már létrehozott, vagy létrehozandó valamennyi létesítmény tekintetében; (a Közösségen kívüli székhellyel rendelkező vállalkozások esetében a kötelezettséget megfelelő esetekben a helyi vezetés teljesíti).

3. cikk

Amennyiben a szerződés 41. cikke értelmében bejelentendő információt a szerződés 37. cikke alapján az általános adatok benyújtásával összefüggésben már átadták, akkor a bejelentést az ilyen korábbi tájékoztatásra történő hivatkozásra, valamint emellett az e rendelethez mellékelt formanyomtatvány tartalma szerint bejelentendő minden egyéb információra lehet korlátozni.

4. cikk

Az e rendelettel összhangban a Bizottsággal közölt beruházási projektek kivitelezési folyamatában tett bármilyen változtatásról ugyanolyan feltételek szerint további tájékoztatást kell nyújtani.

5. cikk

A Bizottság az említett formanyomtatványon tett bármilyen változtatást kihirdet az Európai Közösségek Hivatalos Lapjában.

6. cikk

Az Euratom Bizottságának 1958. november 5-i 1. rendelete [2] e rendelet hatályba lépésének napján hatályát veszti.

Ez a rendelet az Európai Közösségek Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2000. június 8-án.

a Bizottság részéről

Loyola De Palacio

alelnök

[1] HL L 315., 1999.12.9., 1. o.

[2] HL 25. szám, 1958.11.27., 511/58. o.

--------------------------------------------------

MELLÉKLET

BERUHÁZÁSI PROJEKT

(minta)

A szerződés II. mellékletében felsorolt ipari tevékenységek | Szolgáltatandó információk |

1-től 13-ig valamennyi tevékenység | 1.1. A beruházási projektet bejelentő magánszemély vagy vállalkozás neve és címe, valamint adott esetben annak a felelős személynek a neve, akihez szükség esetén kiegészítő kérdések intézhetők. |

1.2. A beruházási projekt megnevezése. |

1.3. Azok az ipari tevékenységek, amelyek körébe a beruházási projekt a szerződés II. melléklete alapján tartozik. |

1.4. Új létesítményről, kiegészítő létesítményről vagy átalakításról van szó? |

1.5. Az Euratomnak a beruházási projekt tekintetében korábban átadott dokumentumokra való hivatkozás (a levelezés kelte). |

1.6. Magánszemély(ek) vagy vállalkozás(ok) neve és címe, akik: a)a létesítményt üzemeltetik;b)a létesítményhez kapcsolódó projektet előkészítik;c)a projekt végrehajtását felügyelik és vizsgálják;d)a felszerelések beszállításáért elsősorban felelősek. |

1.7. Finanszírozási módszerek. |

1.8. Földrajzi elhelyezkedés. |

1.9. Rövid leírás és általános tervek. |

1.10. A kiindulási beszerelési költségek (euróban), és a költségek fő összetevőinek lebontása. |

1.11. A fő rendelések leadására, a beszerelésekre és a beindításra, különösen az építési munkálatok megkezdésével kapcsolatos kezdeti szerződéseknek a szállítókkal való megkötésére vonatkozó javasolt határidők, valamint az üzembe helyezés tervezett időpontja. |

1.12. A létesítmény leállítására vonatkozó tervek leírása, amennyiben vannak ilyenek. |

1.13. Az építési és üzemeltetési engedélyeket kiadó hivatalos állami hatóság: az üzemeltetési engedély időtartama. |

1.14. A kutatási és fejlesztési programok rövid leírása, amennyiben vannak ilyenek. |

A 11. (reaktorok) kivételével valamennyi tevékenység | 2.1. A termelés összetétele és természete; éves kapacitás. |

2.2. A létesítmény fő jellemzői. |

2.3. Amennyiben a létesítmény bővítését tervezik, ismertesse, milyen eljárással, milyen időtartam alatt, és milyen arányban tervezik az éves termelés módosítását. |

2.4. Ha nem terveznek bővítést, ismertesse, hogy a helyi feltételek és egyéb körülmények figyelembevételével lehetséges-e az éves termelési kapacitás növelése, és ha igen, milyen mértékben. |

A 11. tevékenységre vonatkozóan | 3.1. A tervezett reaktor típusának neve, valamint főbb alkalmazása(i). |

3.2. A létesítmény fő jellemzői. |

3.3. Az alkalmazandó fűtőelemek fő jellemzői. |

3.4. A moderátor és a reflektor jellemzői. |

3.5. Az elsődleges hűtőanyag és a másodlagos hűtőanyag jellemzői. |

3., 4., 5., 6., 7., 8., 9., 10. tevékenység; adott esetben a 12. és 13. tevékenység | 4.1. Az üzem működéséhez szükséges fő készletek javasolt összetétele és éves mennyisége, beleértve az energiaszükségletet is, ismertetve a javasolt szállítókat. |

4., 5., 7., 8., 11., 12. tevékenység; adott esetben a 13. tevékenység | 5.1. Amennyiben szükséges, a létesítmény elhelyezésére vonatkozó kiegészítő adatok. |

Az 1. tevékenységre vonatkozóan | 6.1. A feltárandó lelőhely geológiája. |

6.2. A feltárandó lelőhely bizonyított tartalékkészletei. |

6.3. A feltárandó lelőhely becsült tartalékkészletei. |

6.4. A koncesszió egészének bizonyított és becsült tartalékkészletei. |

Az 5. tevékenységre vonatkozóan | 7.1. A fűtőelemek leírása. |

--------------------------------------------------